

Slotsholmsgade 10-12

DK-1216 København K

T +45 7226 9000

M valg[@im.dk](mailto:sum@sum.dk)

W valg.im[.dk](http://sum.dk/)

Dato: 09-02-2024

# Europa-Parlamentsvalg i Danmark søndag den 9. juni 2024

## 1. Du kan stemme til Europa-Parlamentsvalget i Danmark, hvis du ansøger om det

Der er valg til Europa-Parlamentet i Danmark søndag den 9. juni 2024. Vælgerne i Danmark skal vælge 15 medlemmer. Det kan du være med til.

Som EU-borger i Danmark kan du selv vælge, om du vil stemme til valget i Danmark eller i dit hjemland. Det er frivilligt, om du vil stemme til valget i Danmark. Hvis du vil stemme til valget i Danmark, kan du ikke stemme til valget i dit hjemland.

Du skal på valgdagen være fyldt 18 år og være registreret med fast bopæl i Danmark i Det Centrale Personregister (CPR), for at du kan stemme til valget i Danmark.

Hvis du vil stemme til valget i Danmark, skal du ansøge om det. Du skal udfylde vedlagte ansøgningsskema og sende det til den kommune, hvor du bor.

Kommunen skal have din ansøgning senest mandag den 6. maj 2024.

Fristen er i stedet mandag den 13. maj 2024, hvis du fra og med mandag den 29. april til og med mandag den 6. maj 2024 enten:

1. er flyttet til Danmark,
2. har anmeldt flytning til din nye kommune eller
3. er blevet statsborger i et af de øvrige EU-lande.

Din kommune vil give dig besked, om din ansøgning er imødekommet. Dit hjemland vil blive underrettet herom.

Ansøgninger, der indgives efter ovenstående frister, kan ikke få virkning

for Europa-Parlamentsvalget den 9. juni 2024, men først for valget i 2029.

## 2. Du kan stemme på valgdagen eller brevstemme forinden

Du vælger selv, om du vil stemme på valgdagen den 9. juni 2024, eller om du vil brevstemme på et tidligere tidspunkt.

Hvis du stemmer på valgdagen, skal du møde op på det valgsted, du hører til. Det står

på det valgkort, som du modtager med posten ca. 5 dage før valgdagen. Dit valgsted har åbent kl. 9-20.

I stedet for at stemme på valgdagen kan du brevstemme. Du kan brevstemme i enhver kommune i Danmark fra mandag den 29. april til og med torsdag den 6. juni 2024. Husk legitimation, når du brevstemmer.

## 3. Du kan stemme til Europa-Parlamentsvalg i Danmark, så længe du ønsker det

Hvis din ansøgning bliver imødekommet, kan du stemme til Europa-Parlamentsvalg i Danmark, så længe du bor i Danmark. Du behøver derfor ikke søge om at stemme til kommende Europa-Parlamentsvalg. Hvis du flytter til udlandet, Færøerne eller Grønland eller beder om at blive slettet fra valglisten i Danmark, vil du dog igen skulle ansøge om at stemme i Danmark.

Du kan til enhver tid bede om at blive slettet af valglisten (f.eks. fordi du foretrækker

at stemme i dit hjemland). Det gør du ved at bede den kommune, hvor du bor, om det. Hvis du vil slettes fra valglisten til Europa-Parlamentsvalget den 9. juni 2024, er fristen fredag den 24. maj 2024. Hvis du anmoder om at blive slettet af valglisten senere end denne dag, får det først virkning for valget i 2029.

## 4. Du har ret til at stille op til Europa-Parlamentsvalget i Danmark

Du kan læse mere om at stille op til valget på Indenrigs- og Sundhedsministeriets valghjemmeside: <https://valg.im.dk/partier-og-kandidater/opstilling-af-kandidater/opstilling-som-kandidat-til-valg-til-europa-parlamentet>.

## 5. Hvis du hellere vil stemme til Europa-Parlamentsvalget i dit hjemland

Hvis du ønsker oplysning om mulighederne for at stemme i dit hjemland, kan du henvende dig til din ambassade eller vedkommende myndighed i dit hjemland.

## 6. Behandling af personoplysninger

Efter databeskyttelsesforordningen og databeskyttelsesloven har du ret til indsigt i de

oplysninger, der registreres om dig. Det kan du få ved at henvende dig til din kommune, der har registreret oplysningerne. Du kan kræve at få rettet evt. urigtige oplysninger, der er registreret om dig.